**Razbremenimo regres in 13. plačo – v dobro zaposlenih!**

Novinarska konferenca 13. 10. 2017

Gradivo za novinarje

Na Gospodarski zbornici Slovenije si prizadevamo za razbremenitev stroška dela. V ta namen smo predsedniku Vlade Republike Slovenije dr. Miru Cerarju, ministrici za finance mag. Mateji Vraničar Erman ter ministrici za delo, družino, socialne zadeve in enake možnosti dr. Anji Kopač Mrak že posredovali predlog za dodatno razbremenitev regresa in nagrade za poslovno uspešnost. Predlog temelji na želji po višjem nagrajevanju zaposlenih v uspešnejših podjetjih, s tem pa tudi razvoju uspešnih podjetij. Motivacija zaposlenih skozi možnost višjih prejemkov in nagrade za njihovo uspešno delo sta tudi najboljša recepta proti begu možganov.

Predlog, predstavljen na današnji skupni novinarski konferenci GZS in ZSSS, se nanaša na zakonodajo s področij, ki jih pokrivata MF in MDDSZ. Konkretno gre za Zakon o dohodnini, pri katerem predlagamo, da izplačilo nagrade zaposlenim do višine 100 % povprečne plače v RS ni predmet obremenitve z dohodnino. Pri Zakonu o prispevkih za socialno varnost pa predlagamo, da se višina regresa razbremeni plačila prispevkov do višine 100 % povprečne plače v RS.

Takšna rešitev bi podjetjem omogočila, da v času gospodarske rasti bolje nagradijo zaposlene, ki bi tako bolj participirali pri rezultatih uspešnega poslovanja. S tem bi se dvignila tudi domača poraba, kar bi pozitivno vplivalo na podjetja, ki delujejo predvsem v Sloveniji. Preko višjega DDV bi bil pozitiven tudi učinek na proračun.

Glede predloga smo usklajeni z Zvezo svobodnih sindikatov Slovenije, ki podpira naša prizadevanja za razbremenitev možnosti nagrajevanj zaposlenih.

**ANALITIČNA OCENA PREDLOGA GZS, KI GA PODPIRA ZSSS**

DVIG STOPNJE, OD KATERE REGRES NI OBDAVČEN S SOCIALNIMI PRISPEVKI

* Razbremenitev za delodajalce in delavce: dvig zneska z dvigom deleža s 70 % PP v RS na 100 % , ki je oproščen plačila socialnih prispevkov;
* Učinek: to spodbudi uspešne delodajalce k izplačevanju še višjega regresa ter spodbudi domačo potrošnjo;
* Ocena Analitike GZS: povprečen delavec prejme 200 EUR višji neto prejemek (ker je dohodninska lestvica zvezna in progresivna, prejmejo boljše plačani nekoliko nižji znesek).

DVIG STOPNJE, OD KATERE NAGRADA ZA POSLOVNO USPEŠNOST NI OBDAVČENA Z DOHODNINO

* Razbremenitev za delodajalce: do 100 % PP v RS ni predmet obremenitve z dohodnino;
* Učinek: to spodbudi uspešne delodajalce k izplačevanju višje nagrade za poslovno uspešnost ter nagrajevanje najbolj produktivnih zaposlenih;
* Ocena Analitike GZS: delež izplačane plače naraste s 50 % na 65 % PP v RS. V kolikor delež zaposlenih, ki nagrado za poslovno uspešnost prejmejo, ostane isti (20 %), prejme povprečen zaposleni 187 EUR višji neto prejemek.

Skupni učinek na zaposlenega po oceni Analitike GZS: 387 EUR več neto prejemka na leto